
REFERAT  DE APROBARE 

a proiectului de hotărâre privind modificarea „Agendei principalelor manifestări cultural-artistice, sportive și de tineret în perioada 1.01.2022-31.12.2022” finanţată din bugetul local de venituri şi cheltuieli.

Diversitatea și complexitatea paletei numeroase de activități, evenimente și manifestări culturale, sociale și educative, organizate în cadrul agendei cultural-sportive și de tineret a orașului Deta, au reușit să atragă publicul țintă, care este în marea majoritate populația orașului Deta, pe parcurul întregului an 2022. Perioada sărbătorilor de iarnă este un prilej de bun augur pentru a încheia armonios șirul de evenimente prevăzute în Agenda cultural-sportivă și de tineret a Primăriei Orașului Deta pentru anul 2022, atrăgând astfel, și în ultima parte a anului cât mai mulți copii și tineri în activități culturale, dar și cât mai mulți cetățeni ai orașului nostru spre cultură, dar și spre participarea la  activitățile și evenimentele cultural artisitice desfășurate în cadrul Centrului Cultural al orașului Deta, organizate în această perioadă, creând astfel o atmosferă de sărbătoare în orașul nostru.

 Prin urmare, se propune modificarea agendei culturale invocată în luna iulie 2022 cu prezenta propunere rezultată din modificarea denumirii unei activități culturale și anume din Concursul: „Magia Crăciunului” în Atelierul de creație: „Magia Crăciunului”, precum și din modificarea bugetelor anumitor activități, astfel încât viitoarele evenimente prevăzute în agenda culturală să fie  organizate la un nivel de complexitate mai ridicat apropiindu-se de necesitățile și dorințele comunității, pentru a oferi unui public cât mai larg, liberul acces la manifestări culturale și educative de calitate,  care vor contribui la conservarea, valorificarea și promovarea culturii orașului Deta.
          În  conformitate cu prevederile art. 129, alin. (2), litera d), alin. (7) literele d) și f) din O.U.G nr. 57/2019 privind Codul administrativ, am iniţiat proiectul de hotărâre privind modificarea „Agendei principalelor manifestări cultural-artistice, sportive și de tineret în perioada 1.01.2022-31.12.2022” și îl propun spre adoptare Consiliului local al orașului Deta.

